REGOLAMENT TAL-KUMMISSJONI (KE) Nru 283/2008
tas-27 ta’ Marzu 2008
li jibdel l-Anness I tar-Regolament tal-Kunsill (KE) Nru 673/2005 li jistabbilixxi d-dazji doganali addizzjonali fuq l-importazzjonijiet ta’ ċerti prodotti li joriġinaw mill-Istati Uniti ta’ l-Amerika
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 673/2005 tal-25 ta’ April 2005 li jistabbilixxi d-dazji doganali addizzjonali fuq l-importazzjonijiet ta’ ċerti prodotti li joriġinaw mill-Istati Uniti ta’ l-Amerika (1), u b'mod partikolari l-Artikolu 3 tiegħu,
Billi:
(1)
B’konsegwenza tal-falliment min-naħa ta’ l-Istati Uniti biex iġġib l-Att dwar il-Kumpens għall-Persistenza tad-Dumping u għaż-Żamma tas-Sussidji (CDSOA) konformi ma’ l-obbligi tagħha skond il-ftehimiet tal-WTO, ir-Regolament (KE) Nru 673/2005 impona dazju doganali addizzjonali ad valorem ta’ 15 % fuq importazzjonijiet ta’ ċerti prodotti li joriġinaw mill-Istati Uniti ta’ l-Amerika mill-1 ta’ Mejju 2005. Bi qbil ma’ l-awtorizzazzjoni tal-WTO biex tissospendi l-applikazzjoni ta’ konċessjonijiet lill-Istati Uniti, il-Kummissjoni kull sena għandha tirranġa l-livell ta’ sospensjoni għal-livell ta’ tixjin jew ħsara kkawżat mis-CDSOA lill-Komunità f’dak il-waqt.
(2)
Il-ħlasijiet tas-CDSOA għall-aktar sena riċenti li għaliha hemm data disponibbli għandhom x’jaqsmu mad-distribuzzjoni ta’ dazji anti-dumping u ta’ kontrobilanċ miġbura matul is-Sena Fiskali 2007 (mill-1 ta’ Ottubru 2006 sat-30 ta’ Settembru 2007). Fuq il-bażi tad-data ppublikata mill-Ħarsien tad-Dwana u Fruntieri ta’ l-Istati Uniti, il-livell ta’ tixjin jew ħsara kkawżat lill-Komunità huwa kkalkulat li jammonta għal 33,38 miljun Dollaru Amerikan.
(3)
Billi l-livell ta’ tixjin jew ta’ ħsara u għaldaqstant ta’ sospensjoni naqas, l-aħħar 30 prodott fuq il-lista ta’ l-Anness I tar-Regolament (KE) Nru 673/2005 għandhom jitneħħew minn fuq il-lista ta’ l-Anness I ta’ dak ir-Regolament.
(4)
L-effett ta’ dazju addizzjonali ta’ importazzjoni ta’ 15 % ad valorem fuq importazzjonijiet mill-Istati Uniti tal-prodotti fl-Anness I emendat jirrappreżenta, fuq sena, valur ta’ kummerċ li ma jaqbiżx it-33,38 miljun Dollaru Amerikan.
(5)
Biex ikun żgurat li ma jkun hemm ebda dewmien fl-iżdoganar ta’ merkanzija mneħħija mill-ambitu ta’ dazju addizzjonali ta’ importazzjoni ta’ 15 % ad valorem, dan ir-Regolament għandu jidħol fis-seħħ fil-jum tal-pubblikazzjoni tiegħu.
(6)
Il-miżuri msemmija f'dan ir-Regolament huma fi qbil ma’ l-opinjoni tal-Kumitat tar-ritaljazzjoni kummerċjali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 673/2005 huwa sostitwit bl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Mejju 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 27 ta’ Marzu 2008.